
NAIMA SIMONE

KALDE ØYNE, HETE KYSS

Oversatt av Lena M. Bakke

Miniserie: Boston-milliardærene


Det som starter som falske forhold kun på papiret, ender med lidenskap og lengsel. Dette er første del av den hete miniserien Boston-milliardærene.

Kjære leser!

I Kalde øyne, hete kyss oppdager Cain Farrell at ikke bare har han to brødre han ikke visste om, men for at han skal kunne arve familiefirmaet, må de alle jobbe sammen ett år. Og nå bedriver en av farens forretningskontakter utpressing mot ham. For å beskytte moren sin, må han gifte seg med denne mannens datter. For å redde senteret hun elsker, går Devon med på farens renkespill.

Disse to er mennesker som har blitt såret før, og de har ikke lett for å stole på andre. Men det er unektelig en tiltrekning mellom dem, og det er kanskje nettopp det som kan redde dem, eller ødelegge dem.

Jeg håper du vil like denne begynnelsen på Boston-milliardærene. Kos deg med lesingen!

Naima


Til Gary. 143.

«Hva i helvete snakker du om?» snerret Cain Farrell og hev seg opp fra stolen på farens bibliotek.

Hans avdøde fars bibliotek.

Barron Farrell måtte dø før Cain hadde satt fot i mausoleet hvor han hadde hatt en helvetes barndom. Så snart han var ferdig med studiene som tjueenåring, hadde Cain dratt og aldri kommet tilbake. Det var ille nok at han hadde måttet tilbringe tolvtimers arbeidsdager med faren på kontorene til Farrell International, finanskonsernet som hadde vært i familien hans i fire generasjoner. Elleve år tidligere hadde han sverget aldri å besøke farens historiske herskapshus på Beacon Hill igjen.

Typisk av faren å dø bare for å få Cain til å bryte det løftet.

Han hadde alltid vært en manipulerende drittsekk.

Og apropos drittsekker …

Cain strente over det blanke tregulvet. Han ignorerte de mørke skinnmøblene rundt den enorme peisen, spiraltrappen til etasjen over og de enorme bokhyllene fulle av klassikere faren aldri hadde giddet å lese. Hvis Cain stirret for lenge, trengte minnene seg på og pinte ham. For å straffe ham på samme måte som han hadde blitt straffet foran nettopp dette skrivebordet, hvor Daryl Holleran, farens advokat, nå satt.

Herregud, som Cain hatet dette rommet. Hele dette helvetes huset.

Raseriet ulmet inni ham. Han stanset foran det store karnappvinduet, men det var ikke utsikten til hagen som fanget oppmerksomheten hans. Det var de to andre mennene som satt tause i rommet, som fikk den æren.

To fremmede han aldri hadde sett før denne ettermiddagen. To fremmede som hadde blitt invitert til opplesningen av Barrons testamente.

To fremmede, som ifølge Daryl var Cains brødre.

Halvbrødre.

«Cain», sa Daryl rolig, som om han ikke akkurat hadde forkynt at selskapet Cain var oppdratt til å lede, ikke lenger var hans. «Jeg vet at dette er overraskende …»

Cain snøftet. «Overraskende? Nei, dette er tullprat», freste han.

Den eldre mannen skulle ha ros for at han ikke reagerte på Cains sinte tone. Men så hadde også Daryl vært Barron Farrells advokat de siste tretti årene. Mannen hadde sikkert tykkere hud enn en elefant.

«Uansett var det din fars avgjørelse.» Daryl grep den lille papirbunken på skrivebordet. «Barron var veldig tydelig på vilkårene. Aksjene i Farrell International skal gå til arvingene hans, men bare hvis du og brødrene dine går med på å bli i Boston og drive selskapet sammen i ett år, fra den dagen testamentet blir opplest. Ved utgangen av året kan dere bestemme dere for å drive det sammen, eller du, Cain, kan kjøpe dine brødres aksjer, og Farrell International er ditt. Hvis noen av dere nekter å følge disse vilkårene, vil selskapet og alle dets datterselskaper bli oppløst og solgt til høystbydende.»

Det hørtes ikke mer fornuftig ut den andre gangen.

«Det er enda et vilkår», la Daryl til.

«Selvsagt er det det», knurret Cain.

«Det gjelder deg, Cain.» For første gang så Cain usikkerhet i den eldre mannens brune øyne, og det rykket nesten smertefullt til i magen. Hvis denne urokkelige mannen var urolig, lovet det dårlig for Cain. «Du må tilbringe det neste året her. I dette huset.»

Cain klarte ikke å bevege seg. Hvis han trakk så mye som et åndedrag, ville han eksplodere. Barron hadde ikke nøyd seg med å stjele Cains fremtid, nei, han måtte også manipulere sønnen inn i sitt eget personlige mareritt.

«Så bare fordi drittsekken som gjorde moren min gravid, krever det, skal jeg gi opp livet mitt i Washington og flytte hit?» Den skjeggete kjempen i svart genser, falmede jeans og slitte støvler, som Daryl hadde kalt Achilles, ristet på hodet. «Hun ga meg kanskje etternavnet hans, men det var alt jeg fikk fra ham. Jeg skylder ham ingenting.»

Eller deg.

Achilles sa det ikke høyt, men ordene bevet i luften, og Cain skar tenner. Den mulige oppløsningen av selskapet som Cain hadde jobbet med mesteparten av sitt liv, ville selvsagt ikke påvirke denne mannen. Tapet av selskapet som hadde gjort at han holdt ut med den intolerante, nådeløse Barron, selskapet som Cain hadde drømt om en dag å lede, ville heller ikke påvirke denne mannen.

Han hadde ikke lidd for det.

Hadde ikke ofret noe for det.

Men det hadde Cain.

Det var arven hans, som han hadde fortjent fordi han hadde overlevd Barron Farrell.

Men allikevel hadde Barron klart å rive alt vekk under ham.

«Jeg må vedgå at da jeg ble invitert til å delta på dette mystiske møtet, forventet jeg ikke en familiegjenforening», sa den andre mannen, Kenan Rhodes. Øyenbrynene hevet seg over de unike blågrå øynene som de alle hadde felles. Farrell-øyne. «Men jeg må si meg enig med … Achilles, var det det?» Da kjempen nikket, trakk Kenan på en dressjakkekledd skulder. «Jeg har en stilling i min families selskap. En god stilling. Hva skulle jeg få ut av å gjøre dette? Jeg kjente ikke Barron Farrell personlig, men jeg kjente til omdømmet hans. Og beklager, men jeg føler ikke at jeg skylder ham noen lojalitet.»

Cain stirret på de to fremmede, men selv om testamentet hadde kalt dem brødre, følte han ingenting. Bortsett fra øynene ville ingen ha trodd at de var familie.

Kenan hadde lysebrun hud, kortklipt mørkt hår og fippskjegg. Selv om de alle var høye og muskuløse, var Cain og Kenan bredskuldrede og slanke, mens Achilles hadde en større og kraftigere kropp som godt kunne ha passet i forsvaret til et amerikansk fotballag. Når han i tillegg hadde skulderlangt, nesten kullsvart, krøllete hår og solbrun hud, passet han perfekt inn i det mest mangfoldige slektstreet siden Brad og Angelinas barn.

At Cains far hadde vært utro mot moren, sjokkerte ham ikke. Utroskapen hadde ikke vært noen hemmelighet i huset deres. Det som forbløffet ham var at faren hadde blitt far til ikke bare ett, men to utenomekteskapelige barn. Barron brydde seg kanskje ikke om hvor han stakk pikken, men at han ville gjøre selskapets skjebne avhengig av nykkene til menn han ikke hadde kjent? Det rimte bare ikke med den kontrollerende drittsekken faren hans hadde vært.

Barron hadde tydeligvis kjent til sønnene sine hele tiden, men hadde ikke giddet å anerkjenne dem før det passet ham. Ikke før han kunne bruke dem alle tre som brikker på et sjakkbrett.

Det rimte veldig med den Barron Farrell Cain kjente.

«Jeg forventer ingen lojalitet og ber ikke om det», fastslo Cain. Den tonløse stemmen avslørte ikke raseriet og angsten som sydet i årene. «Dere har begge rett, dere har egne liv. Men i dag forandret mitt seg for alltid. Ikke bare fant jeg ut at jeg har to brødre jeg aldri visste fantes, men alt jeg har …» lidd for « … jobbet for er plutselig ute av min kontroll, og i hendene på to fremmede som, som dere sa, ikke skylder meg noe. Ja, dere kan gå deres vei, og det forandrer ingenting for dere. Men for meg forandrer alt seg. Jeg har ikke muligheten til å gå min vei.»

Panikken bruste opp i ham. «Jeg har ikke …»

En arv. Kontroll. Makt. En stemme.

Han bet tennene sammen og svelget de svikefulle ordene.

Hadde faren hatet ham så inderlig at han selv fra graven nøt tanken på at Cain måtte ydmyke seg ved å tigge disse to fremmede om hjelp?

Ja, det hadde han.

Det raske og bryske svaret dundret gjennom Cains hode. Alt han noensinne hadde følt for faren, raseri, sorg, forvirring, bitterhet og gud hjelpe ham, kjærlighet, raste rundt i brystkassen som en tornado.

«Til helvete med dette», knurret han og rev opp bibliotekdøren for å storme ut. Han trengte luft som ikke var svertet av desperasjon og hjelpeløshet. Av svakheten hans.

Muntre lyder møtte ham umiddelbart ute i korridoren. Akkurat, mottakelsen. Det var vanvittig at sirkuset i biblioteket et øyeblikk hadde fått ham til å glemme de over hundre menneskene som hadde samlet seg i storsalen for å sørge over faren. Han snøftet. Sørge, i helsike heller. Med den høye skravlingen, muntre latteren og klirringen av glass, var det umulig å si om de feiret livet hans, eller døden.

Cain gikk raskt mot baksiden av huset, i motsatt retning av ʼgjesteneʼ. I dette humøret var han ikke godt selskap for noen.

I det minste var Barron på et bedre sted.

Hvis helvete kunne kalles et bedre sted.

Devon Cole stirret grublende på den grønne løvveggen foran seg. To tanker tumlet rundt i hodet.

En, hvordan klarte gartneren å holde bladene så grønne og frodige midt i oktober? Et spesielt gjødsel? Et nytt skadedyrmiddel? Jomfrublod?

Og to, hvis hun ventet noen sekunder lenger, ville da David Bowie dukke opp, ikledd de skandaløse ridebuksene og med Tina Turner-hår?

Det var rimelige spørsmål med tanke på at hun sto ute i en hage med høye labyrinthekker som formet koselige kroker og romantiske gjemmesteder. Hvem ville ha trodd at et så magisk sted kunne befinne seg bak et kaldt mausoleum av et herskapshus? Med mindre det var hit eieren forviste dem han ikke likte, for å bli slukt av en glupsk Minotauros.

Å, og en tredje tanke … Hun kikket ned på rødvinsglasset i hånden sin. Burde dette tredje glasset med cabernet sauvignon bli det siste? Når en person i løpet av ti sekunder funderte på hagetips, David Bowies penisfutteral og gresk mytologi, var det kanskje lurt å slutte med alkoholen.

Hun hadde bare møtt Barron Farrell ved et par anledninger, på arrangementer som faren hadde tvunget henne med på, men dog … De døde fortjente respekt. Om ikke Barron selv, så i hvert fall sønnen han etterlot seg.

Magen trakk seg sammen da hun så for seg Cain Farrell. Det var første gang i dag at hun møtte Barron Farrells sønn og arving, ikke så rart, ettersom hun forsøkte å unngå gallamiddagene og veldedighetsarrangementene som faren hennes elsket.

Hun sank ned på en av marmorbenkene. Hun hadde deltatt i den fullstappede, alvorsfulle begravelsen i den katolske kirken, men det var først ved graven at hun fikk det første glimtet av Cain Farrell. Selv fra litt avstand var det ikke vanskelig å få øye på ham. Han tårnet over de fleste der.

Selv alvorlig og behersket hadde han vært vakker. Et smalt, firskårent ansikt med fremtredende kinnbein, nesten brutalt perfekte ansiktstrekk, en sensuell, men hard munn og en sterk, uforsonlig kjeve. Den svarte, skreddersydde dressen hadde vært som limt til de brede skuldrene og brystkassen, den smale midjen og de lange, muskuløse beina. En konge. Han minnet henne om en konge som var født til autoritet, men som gjerne kastet seg ut i kampen, med rustning og sverd, sammen med mennene sine. Befalende, skremmende og nådeløs ved behov. Det eneste myke ved ham hadde faktisk vært det tykke, mørke håret som krøllet seg rundt ørene og jakkekragen. Men de myke hårlokkene gjorde ham ikke mindre overveldende, i stedet fremhevet de den rå styrken i ansiktstrekkene og antydningen til det brutale i den sensuelle munnen.

Skammen buktet seg gjennom henne.

Han hadde sørget over faren, og hun hadde siklet over ham. Kanskje faren hennes hadde rett, kanskje hun var for umulig til å ta med i selskap med andre.

Et støt av lengsel stakk gjennom brystet. I ti år hadde hun vært i denne velstående verdenen, men passet fortsatt ikke inn. All verdens etikettekurs eller designerklær kunne ikke fikse det.

Hun ville ha gitt alt for å slippe unna dette Beacon Hill-huset, slippe unna Boston, og dra tilbake til det gamle huset deres i Plainfield, New Jersey. Det hadde vært fylt av familie, med henne og foreldrene på den ene siden i tomannsboligen, og tanten, onkelen og tre søskenbarn på den andre. Hjemmet deres hadde vært fullt av slektninger, med slamrende dører, høylytte stemmer og latter. Hjemmet deres hadde vært lykkelig.

Det var før moren døde. Det var før faren brukte sorgen, raseriet og ambisjonene på å utvide elektronikk-kjeden, som han til slutt solgte til et større selskap. Det var før han investerte profitten fra salget i et teknologiselskap, som ble industriledende innen forsvarssikkerhet, og dermed gikk fra respektabelt rik til styrtrik.

Det var før han avgjorde at Plainfield var for ʼkjedsommeligʼ for ham og datteren. Hans ord, ikke hennes. Hun hadde elsket hjembyen og slekten. Men han hadde kuttet alle bånd og flyttet dem til Boston, hvor han hadde satset alt på å infiltrere de lukkede kretsene til de mest fremstående i samfunnet.

Derfor var de nå i Barron Farrells begravelse. Faren hadde ikke kunnet stå over en mulighet til å mingle med denne innflytelsesrike forsamlingen av forretningsmenn og kjendiser. Han var imidlertid ikke den eneste som behandlet milliardærens dødsfall som et teselskap.

Med et sukk grep hun glasset sitt og reiste seg fra benken. Hun fikk komme seg inn igjen før faren kom for å lete etter henne, med det konstante skuffede og misbilligende ansiktsuttrykket. Det strammet seg smertefullt rundt hjertet. Herregud, hun husket en tid da kun kjærlighet og stolthet hadde fylt farens mørke øyne. Det var da han var ektemann og far, fornøyd med å eie et par butikker. Det var før døden kuttet livet deres i to.

Hun stirret på tuppen av de spisse, svarte Louis Vuitton-skoene da hun gikk nølende ut på den hellelagte hagestien igjen.

«Pokker ta deg.»

Den lave knurringen nådde henne et øyeblikk før en høy, muskuløs skikkelse stormet rundt hjørnet av hekken og stoppet like ved henne. Hjørnet av bladverket skjulte henne så vidt, og hun klamret seg til det og måpte mot mannen som travet frem og tilbake. Fra benken hun akkurat hadde forlatt, til veggen på andre siden av den smale stien og tilbake igjen.

Cain Farrell.

Det var som om sinnet bølget ut fra ham. Nei, ikke sinne, raseri. Med det svarte håret, den svarte dressen og de harde skrittene lignet han et rovdyr. Elegant, mørk og dødelig, bare ventende på at det rette byttedyret skulle krysse stien så han kunne angripe … fortære.

Var hun tåpelig når hun ikke helt visste om hun skulle unngå å bli det byttedyret eller gi etter for den ville trangen til å trøste ham? Ja, det var tåpelig, for man prøvde aldri å trøste et dyr på jakt.

Selv om han var et utrolig sexy dyr …

Cain bråstoppet og satte blikket i henne. Pusten satte seg fast i lungene.

Pokker.

«Hvem er du?» spurte han. Stemmen var en blanding av midnatt, den dyreste av whiskyer … og mørk sjokolade. Nam.

«Jeg?» kvekket hun. Herregud. Hun forsøkte å ta seg sammen, men begikk feiltakelsen å stirre inn i de vakre øynene. Jøss. På grunn av avstanden hadde hun ikke sett fargen, men nå … «Jeg har lurt», hvisket hun.

Mørke, arrogante øyenbryn senket seg over de praktfulle, blågrå øynene. Ulveøyne. Følelsen av å stå foran et rovdyr vokste, men i stedet for frykt, var det opphisselse som sitret under huden.

Ikke vær tåpelig. 

«Hva lurte du på?» Utålmodigheten hørtes i Cains bryske stemme.

«Øynene dine», ramlet det ut av henne før hun krympet seg og forbannet det tredje vinglasset. «Jeg så ikke fargen i begravelsen, men nå … eh … vet jeg», avsluttet hun tamt. Desperat forsøkte hun å presse frem et smil da hun gikk forover. «Devon.»

Hun strakte hånden mot ham, den hånden som ikke klamret seg febrilsk til vinglasset.

Lange, elegante fingre omsluttet hennes. Brennemerket henne. Flammene slo oppover armen og skjøt opp i brystet som en stjerne rett før den eksploderte. Blikket hans beveget seg fra hendene deres og fulgte den samme veien som flammene oppover armen. Men blikket hans gled også lavere, for å studere resten av den lille kroppen hennes, før han endelig så på ansiktet hennes igjen.

Hun trakk til seg hånden og kjempet mot trangen til å gni den sitrende håndflaten mot låret da hun løftet haken og møtte ulveblikket. For hun visste hva han så, hva alle så. Kort, med ubestemmelige trekk. Hun hadde overhørt en ʼgentlemanʼ kalle henne lettglemt. Brystene og hoftene var for runde til å være moderne. Det beste trekket hennes var de tykke, karamellfargede lokkene som var festet i en stram topp på bakhodet nå, men som rakk henne til midt på ryggen når håret hang løst.

Nei, hun var ingen stor skjønnhet, og han gikk utvilsomt ut med kvinner hvis ansikter hørte hjemme på filmlerretet eller med kropper som prydet forsidene på badetøyskataloger, men helsike heller. Noe av det første hun hadde lært etter flyttingen til Boston var aldri å la noen vite at de kunne skremme henne. Ved første antydning til svakhet, stimlet de sammen som gribber ved et kadaver. Etter å ha opplevd slike angrep litt for mange ganger, hadde mottoet hennes blitt: Spill selvsikker til du kommer deg hjem og kan stenge deg inne på soverommet med potetgull, dip og Netflix.

Det fungerte for henne.

Cain stirret taust og grublende på henne, og selv om hun skalv inni seg, vek hun ikke for de helsikes øynene. Så vakre, men det føltes som de kunne se gjennom hud og bein, helt inn i sjelen …

«Ja, nå vet du», sa han slepent, og flammene som hadde begynt å dø hen, våknet til live igjen, i ansiktet hennes. Han trodde sikkert det var et patetisk forsøk på flørting. «Hva gjør du her ute, Devon?» spurte han. «Festen …» Leppene vred seg hånlig. «Festen foregår inne. Denne delen av eiendommen er forbudt for gjester.»

«Beklager. Jeg må ha oversett skiltene», sa hun unnskyldende og innså umiddelbart hvor respektløst svaret virket. «Jeg forstår selvsagt at det ikke finnes skilt, men i et hus av denne størrelsen, burde det kanskje ha vært det. Eller i det minste små, diskré navneskilt på baderomsdører og … pokker.»

«Unnskyld?» knurret Cain. Rynken i pannen ble dypere.

Hun ristet på hodet og holdt opp en finger for å signalisere ʼventʼ mens hun tok enda en slurk av vinen. Og enda en. «For å være ærlig er jeg mer en som nipper til vinen, og to glass er grensen min. Jeg aner ikke hvorfor jeg trodde jeg kunne takle tre. Her.» Hun dyttet glasset mot ham, og han tok imot, ellers hadde det endt opp på ham. «Ettersom du akkurat forbannet noen, trenger du sikkert denne mer enn meg.»

Igjen bare stirret han, og kunne han egentlig klandres? Hun oppførte seg som en galning.

Sakte, uten å slippe blikket hennes, løftet han glasset til den vakre, brutale munnen, og nippet.

Kanskje ble hun ikke mo i knærne, men ustø ble de. Hvorfor den nippingen var så sexy, kunne hun ikke forklare, men heten som spredde seg ut fra underlivet, tilsa at den var det.

«Du har rett», sa han. «Jeg trenger den. Takk.»

Vinen. Han trengte vinen. Ikke henne, slik kroppen hennes ville tolke ordene.

«Ingen årsak.» Hun orket ikke å møte det uvanlige blikket lenger, så hun børstet usynlig støv fra skjørtet på den mørkegrå kjolen før hun brått ble veldig skamfull. «Herregud, jeg var så fokusert på å vende tilbake til helvete at jeg helt glemte.» Hun la hånden på underarmen hans. «Så trist at du har mistet faren din. Uheldigvis er jeg kjent med smerten du føler og ønsker den ikke for noen.»

Blikket hans falt mot armen, hvor fingrene hennes fortsatt lå. Han trakk seg ikke unna berøringen, og selv om det sikkert hadde vært lurere å flytte hånden, gjorde hun det ikke.

«Vende tilbake til helvete?» gjentok han uten å kommentere kondolansen, noe hun forsto. Etter morens dødsfall hadde hun ønsket å snakke om alt annet enn dødsfallet hennes. «Bortsett fra det opplagte, hvor er det?»

Hun krympet seg. «Lover du ikke å bli fornærmet?» Han hevet et mørkt øyenbryn, men nikket. «Den mottakelsen. Store sosiale arrangementer er min definisjon på sadistisk og overdreven straff, men det der inne …» Hun ristet på hodet. «Jeg kommer fra en stor, høylytt italiensk familie, så jeg er vant til at sammenkomster blir til høylytte samlinger med mat og latter. Men ikke slik som det. Ingen snakker om faren din, ingen minnes ham. Det er ikke noe av sorgen som følger med det å miste en du elsker. Det er ingen tårer iblandet latteren. Det er ingen trøst fra familie og venner. Det jeg flyktet fra der er … makabert.»

Hun slapp armen hans og stålsatte seg for skjenneprekenen. Hun forberedte seg på den samme hånlige irettesettelsen hun fikk fra faren, når hun hadde sagt det samme før hun fant et sted hvor hun fikk en pause fra all grådigheten og falskheten.

Men det kom ingen latterliggjøring.

I stedet studerte Cain henne med et ugjennomtrengelig blikk som ikke avslørte noe.

Hun kjempet mot trangen til å vri urolig på seg, men akkurat da hun skulle til å unnskylde seg for de ufølsomme ordene, snakket han. «Takk, Devon.»

«For hva da?» For å være upassende likefrem? Eiendomskrenkelse? For å ha gitt ham vin? Han måtte være mer konkret.

«For at du våger å være modig når sannheten ikke er vakker.» Et lite skjevt smil, som fremsto ganske dystert, trakk i den ene munnviken hans. «Og for at du gir meg noen minutters pause fra mitt eget helvete.» Han rakte vinglasset tilbake til henne, og da hun grep det, sjokkerte han henne med å stryke baksiden av fingrene nedover kinnet hennes. «Jeg verdsetter det mer enn du aner.»

Han gikk, mens huden hennes brant etter kjærtegnet hans. Hun klarte ikke å bevege seg da han forsvant like raskt og stille som han dukket opp.

Først da strøk hun de skjelvende fingrene over punktet han hadde berørt så ømt. Med takknemlighet. For heten i blikket hans måtte hun bare ha forestilt seg. Det hadde bare vært ønsketenkning basert på det dumme og lengselsfulle begjæret som bruste gjennom henne.

Ja, det var alt.

Men hvor galt kunne det egentlig være å tro på den fantasien?

Hun kom neppe til å treffe Cain Farrell igjen.

Nei, overhodet ikke galt.

